România se află într-o „iarnă demografică” din cauza infertilității. Măsurile luate pentru a sprijini familiile
În zilele noastre se nasc de două ori mai puțini copii față de acum 60 de ani, iar acest fenomen plasează România într-o așa-zisă „iarnă demografică”.
Principala cauză este infertilitatea, care afectează un cuplu din cinci. În câteva săptămâni, cei care n-au reușit să aibă copii pe cale naturală vor putea depune cereri pentru programul național de fertilizare în vitro. Statul român va finanța 10.000 de proceduri, iar fiecare caz va primi câte 3.000 de euro.
Câteva sute de embrioni se dezvoltă în containere la o temperatură identică celei din corpul femeii. O treime dintre ei vor deveni, în mai puțin de un an, „bebeluși în eprubetă”. E o soluție de avarie pentru cuplurile care, după un an de încercări fără protecție, au cerut ajutorul medicilor. Echilibrul financiar fragil, stilul de viață și moda au scăzut constant numărul nașterilor, care a ajuns anul trecut la 55% din valoarea din 1965.
Andreas Vythoulkas, medic ginecolog: „Stresul, fumatul, mâncarea nesănătoasă, toate lucrurile acestea în timp degradează sperma”.
Alte cauze sunt lenjeria intimă strâmtă și șofatul, care încălzesc zona inghinală peste limita optimă pentru fertilitate. O analiză încrucișată, adică din surse multiple, probe stocate în institute de mare prestigiu, a arătat că în 50 de ani calitatea materialului seminal a scăzut cu 30 la sută, la bărbații europeni. În plus, partenerii sunt afectați mult mai des de infertilitate secundară. Altfel spus, nu fac copii în tinerețe. După 50 de ani, se trezesc în fața unor încercări eșuate.
Emmanuel Macron, președintele Franței: „Natalitatea scade pentru că infertilitatea crește. Vorbesc despre tabuu-ul secolului, dar moravurile se schimbă, facem copii din ce în ce mai târziu, infertilitatea masculină și cea feminină sunt tot mai frecvente și fac multe cupluri să sufere”.
Pe măsură ce liderii Europei, îmbătrânite oricum, recunosc impactul în creștere al infertilității, a apărut conceptul de „înarmare demografică”. Această idee îndeamnă statele să aloce cât mai multe fonduri, pentru nașterea noii generații. De pildă, Franța decontează un număr nelimitat de proceduri, ca fiecare familie să obțină un copil, dacă dorește acest lucru. Similar, în Israel sunt finanțate tratamentele pentru doi născuți vii pentru fiecare cuplu.
Nicole Brunel, fondator SOS Infertilitatea: „Dacă noi am ajunge acolo - ceea ce e un vis - acest gol demografic pe care îl înregistrăm încă nu ar fi acoperit”.
Fiecare cuplu care renunță la visul de a avea un copil din cauza banilor înseamnă, gândind la rece, că pierdem un viitor cetățean, care ar fi preluat cândva rolul părinților săi.
În plus, programul național de fertilizare în vitro a fost suspendat o jumătate de an.
Femeie: „Eu am o cunoștință, a încercat tot așa, prin programul ăsta acum vreo doi ani și n-a reușit și a renunțat”.
Abia acum câteva zile Ministerul Finanțelor a anunțat că banii vor fi deblocați, iar cei rămași în așteptare vor putea depune dosarele.
Doina Pârcălabu, secretar de stat în Ministerul Familiei: „În varianta optimistă, în două săptămâni, în varianta pesimistă până la sfârșitul acestei luni hotărârea de guvern să apară în Monitorul Oficial, și atunci doritorii deja să transmită cererile lor”.
Banii ajung pentru 10.000 de proceduri. Fiecare cuplu ori persoană singură selectată în program va primi 3.000 de euro. Restul costurilor, până la 6-7.000 de euro, rămân în sarcina pacienților.